Maharishi Mahesh Yogi

Maharishi Mahesh Yogi (født sannsynligvis 12. januar 1917, død 5. februar 2008 i Vlodrop, Nederland) var en guru (mester) i   hinduisk   vedatradisjon, kjent for å ha spredd metoden Transcendental meditasjon og det indiske helsesystemet Ayurveda. Gjennom sine organisajoner opprettet Maharishi meditasjonssentere, helseklinikker, skoler og universiteter verden over. Han oppnådde også å få TM inn i fengsler, forsvaret og politiet i flere land.

Transcendental Meditasjon 
Mahesh Yogi studerte ved Allahabad University hvor han tok eksamen i fysikk for senere i løpet av 13 år å gå i lære hos Swami Brahmananda Saraswati, Shankaracharya i Jyotir Math. I 1955 etter to år i taus meditasjon i Himalaya begynte han å lære ut teknikken Transcendental Meditasjon (TM), og TM-bevegelsen, som den kalles, ble grunnlagt av ham i 1957.

I 1958 reiste  MM Yogi til Burma  for å lære bort sin meditasjonsteknikk. Han fortsatte til flere asiatiske land og etterhvert til Hawaii. I 1959 reiste han videre til California og seinere til flere europeiske land.
I 1961 opprettet han et internasjonalt kurssenter i byen Rishikesh, ved Ganges. Dette ble senere lagt ned, og i dag ligger hovedkvarteret i hjertet av India.

Hans første besøk i Norge kom i stand etter invitasjon av boktrykker Kjell Mortensen (Forlaget Mortensen) i november 1960 da han holdt foredrag for studentene ved Universitetet i Oslo, offentlig foredrag på Høyres hus og lærte opp mange i Transcendental Meditasjon på Grand Hotell. Senere kom han til Norge mange ganger for å lede kurs for de som hadde lært TM. I 1973 var han i audiens med Kong Olav, hadde møte med Statsminister Bratteli og Oslos ordfører.

Hans siste opphold i Norge var i 1983 da han innvidde Maharishi Internasjonale Universitet i Oslo.

Maharishi og The Beatles 
Utover på 1960-tallet fikk Maharishi en betydelig tilhengerskare i mange vestlige land, og ble oppfattet som en del av den nye motkulturelle bevegelsen.  Et gjennombrudd i media-interessen kom da The Beatles og noen utvalgte venner, blant annet artisten Donovan, besøkte Mahesh Yogi i Rishikesh i 1967 hvor de studerte transcendental meditasjon. George Harrison var den som tok det mest til sitt hjerte, han fortsatte å interessere seg for hinduisme resten av livet. 

Paul McCartney skrev i 1967 «The Fool on the Hill» og John Lennon skrev i 1968 sangen «Sexy Sadie» som et angrep på Maharishi Mahesh Yogi. Bakgrunnen for Lennons tekst skal ha vært et påstått forsøk fra Maharishi på å forføre Mia Farrow. Senere har det imidlertid blitt reist tvil om Maharishi var skyldig i dette. I Paul McCartneys biografi «Many Years From Now» fra 1998 blir det forklart at det var Alexis Mardas, som utviklet elektronisk utstyr for The Beatles (og derfor fikk klengenavnet "Magic Alex" av John), som satte i gang ryktet for å sverte Maharishi. Mardas benekter dette i en uttalelse fra 2010 (se link under i artikkelen i New York Times), men han fastholder samtidig at han og Harrison var øyenvitner til at Maharishi prøvde å forføre en annen kvinne som oppholdt seg ved yogiens ashram.

Biografier 
Paul Mason har skrevet en biografi om Maharishi Mahesh Yogi.

Maharishi Mahesh Yogis eget Maharishi Vedic University utga i 1986 den rikt illustrerte biografien «Thirty Years Around the World – Dawn of the Age of Enlightenment, vol. 1 1957-64».

Forfatterskap 
 Celebrating Perfection in Administration, ISBN 8175230150
 Celebrating Perfection in Education – Dawn of Total Knowledge, ISBN 8175230134
 Constitution of India Fulfilled through Maharishi's Transcendental Meditation, ISBN 8175230045
 Enlightenment and Invincibility, ISBN 9991160892
 Ideal India – The Lighthouse of Peace on Earth, ISBN 9080600512
 Inaugurating Maharishi Vedic University, ISBN 8175230061
 Maharishi Forum of Natural Law and National Law for Doctors – Perfect Health for Everyone, ISBN 8175230037
 Maharishi Mahesh Yogi on the Bhagavad-Gita – A New Translation and Commentary, Chapters 1-6, 1967, Penguin 7. august 1990, ISBN 0140192476
 Maharishi Speaks to Educators – Mastery Over Natural Law, ISBN 8175230088
 Maharishi Speaks to Students – Mastery Over Natural Law, ISBN 8175230126
 Maharishi University of Management – Wholeness on the Move, ISBN 8175230010
 Maharishi Vedic University – Introduction, ISBN 9071750175
 Maharishi's Absolute Theory of Defence – Sovereignty in Invincibility, ISBN 8175230002
 Maharishi's Absolute Theory of Government – Automation in Administration, ISBN 8175230029
 Science of Being and Art of Living – Transcendental Meditation, ISBN 0452282667

Referanser

Eksterne lenker 
 
 
  Paul Masons biografi 
  Meditation on the Man Who Saved the Beatles, artikkel i New York Times
  Oppsummering av Maharishis virke, 1957-2008

Personer tilknyttet hinduismen
The Beatles
Personer fra Jabalpur District i Madhya Pradesh